Visiškai profesionalios amerikietiškojo futbolo lygos yra tik JAV ir Kanadoje. Pagrindinė šio sporto lyga NFL yra populiariausia JAV sporto lyga, sutraukianti dešimtis, o kartais ir šimtus milijonų TV žiūrovų bei užpildanti 60-80 tūkstančių talpinančius stadionus. Kanados lygoje (CFL) praktikuojamos specifinės amerikietiškojo futbolo taisyklės, bet ši lyga taip pat yra profesionali. JAV egzistuoja įvairios mažesnės amerikietiškojo futbolo lygos, tačiau jos sulaukia gerokai mažiau dėmesio už NFL.
Nors to negalima vadinti profesionalia lyga, ypač daug dėmesio gauna ir JAV studentų amerikietiškojo futbolo pirmenybės NCAA. Šios lygos stadionai dažnai yra net didesni nei NFL komandų.
Europoje visos amerikietiškojo futbolo lygos yra mėgėjiškos arba pusiau profesionalios. Atlygį už žaidimą gauna tik mažuma žaidėjų. Pajėgiausia amerikietiškojo futbolo lyga Europoje yra Vokietijoje. Šis sportas taip pat populiarus ir Didžiojoje Britanijoje, daugelyje pietų Europos šalių. Galingais amerikietiškojo futbolo klubais ir pajėgiomis lygomis gali pasigirti ir Lenkija. Gilias šio sporto tradicijas turi ir rytų Europos šalys - Baltarusija, Ukraina ir Rusija.